Švč. Mergelės Marijos apsireiškimų vietos Lietuvoje
Švč. Mergelės Marijos apsireiškimai Lietuvoje yra vykę daugelyje vietovių, sukėlę juos regėjusiems žmonėms didelių religinių emocijų. Tokiose vietose iškilusios koplyčios, lurdai, statulos, kryžiai, pakabinti šventi paveikslai, tiesiog guli akmenys su Marijos atspaudu ir pan. Marijos apsireiškimai grindžiami ir tuo, kad ji yra tarsi labiausiai susijusi su Šventąja Dvasia, kuri anksčiau tiesiogiai perduodavo žinias tikintiesiems. Bažnyčia visada oficialiai ir ilgam laikui atsiriboja nuo bet kokių neaiškių ar pernelyg skandalingų apsireiškimų su masiniais reginiais. Bažnyčios tikrinimai gali trukti dešimtmečius. Bažnyčios hierarchai pripažįsta tik vieną apsireiškimą, vykusį Šiluvoje, bet ir nedraudžia tikintiesiems melstis kitose vietose. Paprastai apsireiškimas oficialiai pripažįstamas tik tada, jei tai nusprendžia speciali vyskupų komisija. Ji apklausia liudininkus, stebi, ar apsireiškimas paliko kokių nors teigiamų pasekmių: pavyzdžiui, ar toje vietovėje kyla žmonių maldingumas, ar vieta pritraukia tikinčiųjų, ar yra stebuklingų išgijimų, ar apsireiškimas kartojasi ir t.t. Be vykusių stebuklų, visada situacija vertinama ir logiškai, kartais patikrinama liudininkų psichinė būklė, domimasi jų biografija. Paprastai tokius regėjimus patirdavo paprasti, vargo prispausti žmonės, piemenys.